b'\n_START_ARTICLE_\n\xc5\xa0tudijski center za narodno spravo\n_START_PARAGRAPH_\n\xc5\xa0tudijski center za narodno spravo (kratica SCNR) je javni zavod, ki ga je leta 2008 ustanovila Vlada Republike Slovenije z namenom,\xc2\xa0\xc2\xbbda s prou\xc4\x8devanjem kr\xc5\xa1enja temeljnih \xc4\x8dlovekovih pravic in svobo\xc5\xa1\xc4\x8din, ki so jih povzro\xc4\x8dili totalitarni re\xc5\xbeimi na Slovenskem v 20. stoletju, omogo\xc4\x8da osnovo za popravo krivic ter s tem ustvarja mo\xc5\xbenosti za skladen civilizacijski in kulturni razvoj Slovenije. Zavod tudi zagotavlja pravno pomo\xc4\x8d in svetovanje Komisiji Vlade za izvajanje zakona o popravi krivic pri re\xc5\xa1evanju in vodenju vlog\xc2\xab. Nahaja se na Tivolski cesti 42 v Ljubljani._NEWLINE_Prva in trenutna direktorica centra je Andreja Vali\xc4\x8d Zver.\n_START_SECTION_\nDejavnost\n_START_PARAGRAPH_\n\xc5\xa0tudijski center za narodno spravo se ukvarja z raziskovanjem, zbiranjem, evidentiranjem in dokumentiranjem razli\xc4\x8dnega arhivskega in drugega gradiva s podro\xc4\x8dja polpretekle slovenske zgodovine, kr\xc5\xa1enja temeljnih \xc4\x8dlovekovih pravic in svobo\xc5\xa1\xc4\x8din ter razli\xc4\x8dnih oblik nasilja vseh treh totalitarnih sistemov na Slovenskem v 20. stoletju, tj. fa\xc5\xa1izma, nacizma in komunizma. Ena izmed najpomembnej\xc5\xa1ih dejavnosti s katerimi se ukvarja \xc5\xa0tudijski center za narodno spravo je zbiranje, dokumentiranje in objavljanje pri\xc4\x8devanja politi\xc4\x8dnih zapornikov, izgnancev, disidentov in drugih \xc5\xbertev totalitarnih sistemov. Na podlagi zbranega gradiva je za\xc4\x8del \xc5\xa0tudijski center izdajati serijo publikacij z naslovom Dokumenti in pri\xc4\x8devanja._NEWLINE_Ustanovi nekateri zgodovinarji o\xc4\x8ditajo revizionizem s ciljem opravi\xc4\x8devanja kolaboracije protikomunisti\xc4\x8dnih sil z okupatorskimi silami ter pomanjkljive strokovne reference. Sporno je tudi dejstvo, da je v javnem zavodu, ustanovljenem tik pred koncem mandata vlade Janeza Jan\xc5\xa1e, dobila vodilni polo\xc5\xbeaj tedanja partnerica in kasneje \xc5\xbeena poslanca vladajo\xc4\x8de Slovenske demokratske stranke Milana Zvera.\n_START_SECTION_\nZnanstveni posvet LETO 1945 \xe2\x80\x93 70 LET POTEM\n_START_PARAGRAPH_\nOb 70 letnici konca druge svetovne vojne je bil v Ljubljani znanstveni posvet z naslovom\xc2\xa0 LETO 1945 \xe2\x80\x93 70 LET POTEM. Posvet v organizaciji \xc5\xa0tudijskega centra za narodno spravo, Nove slovenske zaveze, Slovenskih katoli\xc5\xa1kih izobra\xc5\xbeencev in Zbora za republiko je potekal v prostorih Dr\xc5\xbeavnega sveta Republike Slovenije, na \xc5\xa0ubi\xc4\x8devi 4 v Ljubljani. Na posvetu so prisluhnili tudi zgodbam pri\xc4\x8devalcev, ki jih je vojni in povojni \xc4\x8das odlo\xc4\x8dilno zaznamoval. Ta dan\xc2\xa0je bila v Dr\xc5\xbeavnem svetu na ogled fotografska razstava UMIK \xc4\x8cEZ LJUBELJ\xc2\xa0 \xe2\x80\x93 MAJ 1945, na katerem so razstavljene fotografije fotografa Marjana Kocmurja iz leta 1945.'